**Kerecsend Község Önkormányzata**

**3396 Kerecsend, Fő út 55.**

**Tel.: (36) 550-320 Fax. : (36) 550-328**

**e-mail: jegyzo@kerecsend.hu**

***J e g y z ő k ö n y v***

***Kerecsend Község Önkormányzata Képviselő-testületének***

 ***2023. március 27.-i soros, nyílt képviselő-testületi üléséről***

*A jegyzőkönyv 36-58-ig számozott oldalt tartalmaz.*

**J E G Y Z Ő K Ö N Y V**

Készült: 2023. március 27-én Kerecsend Község Önkormányzata Képviselő-testületének rendkívüli képviselő-testületi ülésén (Kerecsend, Fő u. 55., 17:00 óra)

***Jelen vannak:***

Sári László polgármester

dr. Szász Kata jegyző

Forgácsné Román Rita alpolgármester

Fónad István képviselő

Prokaj Milán képviselő

Nagy Ferenc képviselő

Burai József képviselő

Barna Erika óvodavezető

Schönberger Csaba Jakob NNÖ-elnök

Román Lászlóné Kerecsendi Sólymok Tanoda vezető

Elekné Román Katalin Világítani Fogok Egyesület programvezető

Szeghalmi Orsolya Biztos Kezdet Gyerekház vezető

Ludvig Zsoltné Mazsola és Tádé Családi Bölcsőde

Grósz-Cseh Ágnes Mazsola és Tádé Családi Bölcsőde

Danó Evelin Mazsola és Tádé Családi Bölcsőde

Péter Erzsébet Mazsola és Tádé Családi Bölcsőde

Békési Eszter jegyzőkönyvvezető

**Az ülésen elfogadott rendeletek:**

|  |  |
| --- | --- |
| 3/2023. (III.27.) önkormányzati rendelete  | a közterületek elnevezéséről, a házszámozás megállapításáról, valamint a házszám- és utcanév táblák elhelyezésének rendjéről |
| 4/2023 (III.27.) önkormányzati rendelete | a szociális ellátásokról szóló 11/2021. (X.25.) önkormányzati rendelet módosításáról |
| 5/2023. (III.27.) önkormányzati rendelete | a mini bölcsődei ellátás igénybevételéről és a fizetendő térítési díjakról |

**Az ülésen elfogadott határozatok:**

|  |  |
| --- | --- |
| 14/2023. (III.27.) határozat | Ficánka Mini Bölcsőde Alapító okirat |
| 15/2023. (III.27.) határozat | Ficánka Mini Bölcsőde SzMSz |
| 16/2023. (III.27.) határozat | Ficánka Mini Bölcsőde Szakmai Program |
| 17/2023. (III.27.) határozat | Ficánka Mini Bölcsőde Házirend |
| 18/2023. (III.27.) határozat | Ficánka Mini Bölcsőde Munkamegosztás |
| 19/2023. (III.27.) határozat | Mazsola és Tádé Családi Bölcsőde 2022. évi munkájáról beszámoló |
| 20/2023. (III.27.) határozat | Kerecsendi Polgárőr Egyesület 2022. évben végzett munkájáról beszámolót |
| 21/2023. (III.27.) határozat | Lokálpatrióta Egyesület 2022. évi beszámoló |
| 22/2023. (III.27.) határozat | CSELE 2022. évi beszámoló |
| 23/2023. (III.27.) határozat | Világítani Fogok Egyesület 2022. évi beszámoló |
| 24/2023. (III.27.) határozat | Kerecsend Közbiztonságáért Polgárőr Egyesület 2022. évi beszámoló |
| 25/2023. (III.27.) határozat | Magyary Károly átszervezés határozat |
| 26/2023. (III.27.) határozat | 2023. évi szociális tűzifa pályázat |
| 27/2023. (III.27.) határozat | a Berekerdő Óvoda felvételi körzetének megállapításáról határozat |
| 28/2023. (III.27.) határozat | Háziorvos feladat-ellátási szerződés 1. sz módosítása határozat |

*NAPIRENDEK*

1. Tájékoztató a lejárt határidejű határozatok végrehajtásáról és az előző testületi ülés óta tett intézkedésekről

előadó: Sári László polgármester

1. Ficánka Mini Bölcsőde Alapító Okirata, Szervezet és Működési Szabályzata, Szakmai Programja és Házirendje

előadó: dr. Szász Kata jegyző és Ludvig Zsolt Csabáné bölcsödevezető

1. Beszámoló a Mazsola és Tádé Családi Bölcsőde munkájáról

előadók: Ludvig Zsolt Csabáné és Cseh Ágnes Katalin, a bölcsődei csoportok vezetői

1. A Kerecsenden működő civil szervezetek beszámolója 2022-ben végzett munkájukról és 2023. évi terveikről

előadók: a civil szervezetek vezetői

1. A közterületek elnevezéséről, a házszámozás megállapításáról, valamint a házszám- és utcanév táblák elhelyezésének rendjéről szóló önkormányzati rendelet

előadó: dr. Szász Kata jegyző

1. A szociális ellátásokról szóló 11/2021. (X.25.)önkormányzati rendelet módosítása

előadó: dr. Szász Kata jegyző

1. A mini bölcsődei ellátás igénybevételéről és a fizetendő térítési díjakról szóló önkormányzati rendelet

előadó: dr. Szász Kata

1. Beiskolázási terv a 2023/2024-es nevelési évre a Berekerdő Óvoda pedagógusai számára

előadó: Barna Erika óvodavezető

1. Kerecsendi Magyary Károly Általános Iskola intézményátszervezéséhez kapcsolódó véleményezési eljárás

előadó: Sári László polgármester

1. Pályázat benyújtása a 2023. évi szociális tűzifa támogatásra

előadó: Sári László polgármester

1. Egyebek

**Sári László polgármester**

Köszöntök mindenkit a mai soros képviselő-testületi ülésünkön. Köszöntöm a megjelent állandó meghívottakat és az egyes napirendi pontokhoz megjelenteket, a Német Nemzetiségi Önkormányzat elnökét Schönberger Csaba Jakob urat, Barna Erikát a Berekerdő Óvoda vezetőjét, Ludvig Zsoltné bölcsődevezetőt és munkatársait, civil szervezetek részéről Elekné Román Katalint és Román Lászlónét. Megállapítom, hogy határozatképesek vagyunk, egy képviselő hiányzik. A napirendekkel kapcsolatban van-e valakinek más javaslata vagy módosító indítványa? Amennyiben nincs, kérem szavazzunk, hogy a meghívóban kiküldött napirend szerint folytathassuk a mai ülés munkáját!

Egyhangú igen szavazat.

**1. napirendi pont**

**Sári László polgármester**

Tájékoztatóját megtartja, a tájékoztató mellékletként csatolva a jegyzőkönyvhöz.

**2. napirendi pont**

**Sári László polgármester**

Második napirendi pontunkban a Ficánka Mini Bölcsőde ügyében átadnám a szót jegyző kisasszonynak.

**dr. Szász Kata jegyző**

Ebben a napirendi pontban 5 darab határozatra van szükségünk. Elsődleges az Alapító Okirat. Ezt a Kincstár ügyintézői már átnézték, megfelelőnek találták. A következő dokumentum az SZMSZ, mely a terjedelmére tekintve csak elektronikusan került kiküldésre. A Kincstár ügyintézői által szintén átnézésére került, illetve Zsuzsával együtt alkottuk meg ezt a szabályzatot. Új intézményként ez is előírás. A szakmai programot csak a bölcsődében dolgozó kollégák készítették el. Ezt a gyámhatóság is átnézte.

**Ludvig Zsoltné Bölcsődevezető**

Egy-két pótlás, kiegészítés lesz benne, mert most lesz még e-mail címünk, telefonszámunk, feláll a személyi feltétel, de szakmailag marad így ebben a formában.

**dr. Szász Kata jegyző**

A következő dokumentum a Ficánka Mini Bölcsőde házirendje, és ha jól tudom, ez a házirend van a Mazsola és Tádé Családi Bölcsődében is.

**Ludvig Zsoltné Bölcsődevezető**

Hasonló van igen.

**dr. Szász Kata jegyző**

A mai napon került még kiadásra egy munkamegosztási megállapodás is, amely olyan, mint ami a Kerecsendi Közös Önkormányzati Hivatal és a Berekerdő Óvoda között is létrejött. Ez a megállapodás annak a mintájára készült el. Ugye a bölcsődében 4 fő kerül alkalmazásba és egy közfoglalkoztatott, így ott a számfejtésre és a munkaügyi feladatok kiszolgálásra ott nincs lehetőség, így ezeket a feladatok a közös hivatal dolgozói látnák el. Kérdés vagy észrevétel van-e?

**Sári László polgármester**

Köszönöm szépen a munkátokat, a költözés, napi kommunikáció kapcsán is. Ha nincs kérdés, akkor külön szavazást kérek az 5 dokumentumról

Aki elfogadja az Ficánka Mini Bölcsőde Alapító Okiratát, kérem, szavazzon!

*A képviselő testület egyhangú szavazással (hat igen szavazattal) az alábbi határozatot fogadta el:*

**14/2023. (III.27.) határozat**

Kerecsend Község Önkormányzatának Képviselő-testülete megvitatta a Ficánka Mini Bölcsőde Alapító Okiratára vonatkozó javaslatot és az alábbi döntést hozta: A Képviselő-testület a Kerecsendi Ficánka Mini Bölcsőde Alapító Okiratát a határozat melléklete szerinti szövegezéssel jóváhagyta.

Határidő: azonnal

Felelős: dr. Szász Kata

Aki elfogadja az Ficánka Mini Bölcsőde Szervezeti és Működési Szabályzatát, kérem szavazzon!

*A képviselő testület egyhangú szavazással (hat igen szavazattal) az alábbi határozatot fogadta el:*

**15/2023. (III.27.) határozat**

Kerecsend Község Önkormányzatának Képviselő-testülete megvitatta a Ficánka Mini Bölcsőde szervezeti és működési szabályzatára vonatkozó javaslatot és az alábbi döntést hozta: A Képviselő-testület a Kerecsendi Ficánka Mini Bölcsőde szervezeti és működési szabályzatát a határozat melléklete szerinti szövegezéssel jóváhagyta. A Képviselő-testület felkéri a jegyzőt, hogy a szabályzat közzétételéről gondoskodjon.

Határidő: azonnal

Felelős: dr. Szász Kata

Aki elfogadja az Ficánka Mini Bölcsőde Szakmai programját, szavazzon!

*A képviselő testület egyhangú szavazással (hat igen szavazattal) az alábbi határozatot fogadta el:*

 **16/2022. (III.27) határozata**

Kerecsend Község Önkormányzatának Képviselő-testülete megvitatta a Ficánka Mini Bölcsőde Szakmai Programjára vonatkozó javaslatot és az alábbi döntést hozta:

1. A Képviselő-testület a Kerecsendi Ficánka Mini Bölcsőde Szakmai Programját a határozat melléklete szerinti szövegezéssel jóváhagyta.

Határidő: azonnal

Felelős: dr. Szász Kata

Aki elfogadja az Ficánka Mini Bölcsőde házirendjét, kérem, tegye fel a kezét!

*A képviselő testület egyhangú szavazással (hat igen szavazattal) az alábbi határozatot fogadta el:*

 **17/2022. (III.27) határozata**

Kerecsend Község Önkormányzatának Képviselő-testülete megvitatta a Ficánka Mini Bölcsőde Házirendjére vonatkozó javaslatot és az alábbi döntést hozta:

1. A Képviselő-testület a Kerecsendi Ficánka Mini Bölcsőde Házirendjét a határozat melléklete szerinti szövegezéssel jóváhagyta.
2. A Képviselő-testület felkéri a jegyzőt, hogy a Házirend közzétételéről gondoskodjon.

Határidő: azonnal

Felelős: dr. Szász Kata

Aki elfogadja az Ficánka Mini Bölcsőde és Kerecsendi Közös Önkormányzati Hivatal munkamegosztási megállapodását, szavazzon!

*A képviselő testület egyhangú szavazással (hat igen szavazattal) az alábbi határozatot fogadta el:*

 **18/2022. (III.27) határozata**

Kerecsend Község Önkormányzatának Képviselő-testülete megvitatta a Kerecsendi Közös Önkormányzati Hivatal és a Kerecsendi Ficánka Mini Bölcsőde munkamegosztási megállapodásának jóváhagyására vonatkozó javaslatot és az alábbi döntést hozta:

1. A Képviselő-testület a Kerecsendi Közös Önkormányzati és a Kerecsendi Ficánka Mini Bölcsőde munkamegosztási megállapodását a határozat melléklete szerinti szövegezéssel jóváhagyta.

Határidő: azonnal

Felelős: dr. Szász Kata

**3. napirendi pont**

**Sári László polgármester**

Harmadik napirendi pontunk, beszámoló a Mazsola és Tádé Családi Bölcsődéről. Kérdezem, hogy kiegészítést a bölcsőde részéről kívánnak-e tenni?

**Ludvig Zsoltné Bölcsődevezető**

Nem kívánunk kiegészítést tenni, elég részletes lett a beszámolót. Kérdésekre, észrevételekre szívesen válaszolunk.

**Sári László polgármester**

Kérdés a napirendhez kapcsolódóan van-e? Amennyiben nincs, kérem szavazzunk. Aki elfogadja a bölcsődei beszámolót, tegye fel a kezét!

*A képviselő testület egyhangú szavazással (hat igen szavazattal) az alábbi határozatot fogadta el:*

 **19/2022. (III.27) határozata**

Kerecsend Község Önkormányzatának Képviselő-testülete megvitatta és elfogadta a Kerecsendi Mazsola és Tádé Családi Bölcsőde 2022. évben végzett munkájáról szóló beszámolót.

Határidő: azonnal

Felelős: Sári László polgármester

**4. napirendi pont**

**Sári László polgármester**

Negyedik napirendi pontunk a Kerecsenden működő civil szervezetek beszámolója a 2022. évben végzett munkájukról és a 2023. évi tervekről. Hat beszámoló érkezett, a két polgárőr egyesülettől, a Kerecsendi Lokálpatrióta Egyesülettől, a Csak Egy Lépés Egyesülettől, a Világítani Fogok Egyesülettől és Kerecsendi Fiatalok Továbbtanulásáért Közalapítvány részéről. Elsőként szeretnék köszöntet mondani minden civil szervezetnek, a polgárőrségnek a közbiztonság tekintetében, illetve a számos ötletnek, amit sikerült tető alá hozni az elmúlt évben. Ez a rengetek program, kezdeményezés nagyon sokat segít nekünk, illetve a kötelező önkormányzati feladatok elvégzésében is óriási segítséget kaptunk. Kérdezem a jelen levő civil szervezeti képviselőket, hogy kívánnak-e szóbeli kiegészítést tenni?

**Elekné Román Katalin VFE programvezető**

Esetleg annyit, hogy több ellenőrzésen átesett a programunk, ez a beszámolóban nem szerepel. Nyáron volt egy Belügyminisztériumi ellenőrzés, amin jól megfelelt az egyesület. Januárban volt egy Belügyminisztériumi 1 hetes pénzügyi és dokumentációs ellenőrzés, rendben találták a dolgokat. Most egy megelőző ellenőrzésen is kisebb pótlásokkal, de rendben találták a dolgokat. Májusban jön az EU-s ellenőrzés, de egyelőre úgy tűnik sikerül teljesíteni azt, amit vállaltunk a pénzügyi nehézségek ellenére is. Nincs benne a beszámolóban, de a BM-től nagyon szakaszosan érkeznek a források, úgyhogy az egyesület a saját alapszámlájáról és kölcsönöket felvéve teljesíti ezeket a programokat időarányosan.

**Román Lászlóné Tanodavezető**

Köszönöm szépen nem kívánok szóbeli kiegészítést tenni, a tájékoztatóban részletesen leírtunk mindent.

**Sári László polgármester**

Köszönjük szépen.

Erről nem most kell dönteni, csak gondolatébresztő, de idén 500 000 Ft-ot határoztunk meg a civil szervezetek támogatására, én tettem is egy javaslatot, hogy a Polgárőrség támogatását emelni kellene, és akkor még mindig marad. Volt egy olyan kijelentés is, hogy lehet, hogy a többi civil szervezetet nem tudjuk támogatni, de lehet a későbbiekben sikerül más típusú javaslatot tenni és valamilyen formában támogatni azokat a szervezeteket, akiknek más forrásuk nem igazán van.

**Nagy Ferenc képviselő**

Én, mint polgárőrség vezető szeretnék hozzászólni a napirendhez. Szeretnék köszönetet mondani az intézményvezetőknek, Barna Erika óvodavezetőnek, Palkovics Péter intézményvezetőnek. Jól együtt tudunk működni, jó kapcsolatot ápolunk. Köszönjük Forgácsné Román Rita alpolgármester asszony munkáját, amit végez a polgárőrség felé, ha ő nem lenne, a nem hiszem, hogy sok pályázatunk lenne.

**Sári László polgármester**

A Borklubról mit lehet tudni?

**Prokaj Milán képviselő**

Nem kaptunk felhívást, hogy beszámolót kell készítenünk.

**dr. Szász Kata jegyző**

Érdeklődtem és azt a választ kaptam, hogy megszűnt a Borklub.

**Prokaj Milán képviselő**

A Borklub nem szűnt meg, jelenleg egyesületként működik, de a ami talán a legfontosabb, hogy baráti társaságként. Azért nem is merült fel a beszámoló, mert támogatást nem kaptunk, nem kértünk, úgy gondoltuk így beszámolási kötelezettségünk sincs.

**Sári László polgármester**

Amennyiben nincs több kérdés, kérem, szavazzunk!

Aki elfogadja a Kerecsendi Polgárőr Egyesület beszámolóját, kérem tegye fel a kezét!

*A képviselő testület egyhangú szavazással (hat igen szavazattal) az alábbi határozatot fogadta el:*

 **20/2022. (III.27) határozata**

Kerecsend Község Önkormányzatának Képviselő-testülete megvitatta és elfogadta a Kerecsendi Polgárőr Egyesület 2022. évben végzett munkájáról szóló beszámolót.

Határidő: azonnal

Felelős: Sári László polgármester

Aki elfogadja a Kerecsendi Lokálpatrióta Egyesület beszámolóját, kérem tegye fel a kezét!

*A képviselő testület egyhangú szavazással (hat igen szavazattal) az alábbi határozatot fogadta el:*

 **21/2022. (III.27) határozata**

Kerecsend Község Önkormányzatának Képviselő-testülete megvitatta és elfogadta a Kerecsendi Lokálpatrióta Egyesület 2022. évben végzett munkájáról szóló beszámolót.

Határidő: azonnal

Felelős: Sári László polgármester

Aki elfogadja a Csak Egy Lépés Egyesület beszámolóját, kérem tegye fel a kezét!

*A képviselő testület egyhangú szavazással (hat igen szavazattal) az alábbi határozatot fogadta el:*

 **22/2022. (III.27) határozata**

Kerecsend Község Önkormányzatának Képviselő-testülete megvitatta és elfogadta a Kerecsendi Csak Egy Lépés Egyesület (CSELE) 2022. évben végzett munkájáról szóló beszámolót.

Határidő: azonnal

Felelős: Sári László polgármester

Aki elfogadja a Kerecsend Közbiztonságáért Polgárőr Egyesület beszámolóját, kérem tegye fel a kezét!

*A képviselő testület egyhangú szavazással (hat igen szavazattal) az alábbi határozatot fogadta el:*

 **24/2022. (III.27) határozata**

Kerecsend Község Önkormányzatának Képviselő-testülete megvitatta és elfogadta a Kerecsend Közbiztonságáért Polgárőr Egyesület 2022. évben végzett munkájáról szóló beszámolót.

Határidő: azonnal

Felelős: Sári László polgármester

Aki elfogadja a Világítani Fogok Egyesület beszámolóját, kérem tegye fel a kezét!

*A képviselő testület egyhangú szavazással (hat igen szavazattal) az alábbi határozatot fogadta el:*

 **23/2022. (III.27) határozata**

Kerecsend Község Önkormányzatának Képviselő-testülete megvitatta és elfogadta a Kerecsendi Világítani Fogok Egyesület 2022. évben végzett munkájáról szóló beszámolót.

Határidő: azonnal

Felelős: Sári László polgármester

**5. napirendi pont**

**dr. Szász Kata jegyző**

Ez a rendelet országos szinten a törvényességi osztályok ellenőrzése alá került és így kaptunk egy törvényességi felhívást, hogy a jelenlegi 5/2014. önkormányzati rendeletünk nem megfelelő a mostani szabályozásnak. Így azt kellett volna módosítani, vagy teljesen újat alkotni, de mivel közel a 90%-át ki kellett volna venni és átírni, én úgy döntöttem, hogy új rendelet kerül megalkotásra, amiben más formában jelenik meg ez a szabályozás. Ezzel kapcsolatban kérdés van-e?

**Schönberger Csaba Jakob NNÖ elnök**

Csak egy észrevételem volna, a 7§. 5. pontjában úgy szerepel, hogy a jobb oldal páratlan, baloldal páros. Itt Kerecsenden ez fordítva van, talán kivétel nélkül az összes utcában.

**Nagy Ferenc képviselő**

Szerepel-e benne, hogy kötelező legyen feltüntetni a házszámot? A postánál ez nagyon fontos, mert nem találják meg sokszor a keresett címzetteket.

**dr. Szász Kata jegyző**

Köszönöm az észrevételeket, javítom, igen kötelező feltüntetni a házszámokat.

**Sári László polgármester**

Érkezett a postától panasz, hogy a nem megfelelő házszámozás miatt, nem találják meg a megfelelő címet. Úgy gondolom ezzel kapcsolatban is szükség lenne egy falubejárására.

**dr. Szász Kata jegyző**

A rendeletben is szerepel, hogy van az utcafronti falra vagy kerítésre kell felhelyezni a házszámtáblákat és ehhez szükséges lesz egy falubejárás, hogy melyek azok az ingatlanok, amelyek nem felelnek meg ennek a szabályozásnak és hol kell pótolni.

**Sári László polgármester**

Adjuk ki erről majd egy tájékoztatást, egész települést illetően.

**Schönberger Csaba Jakob NNÖ elnök**

Olyan is van a Füzesabonyi úton, ahol 3 telek van egy házszám alatt.

**dr. Szász Kata jegyző**

Első lépésként azt szeretném elérni, hogy minden házon szerepeljen a házszám, mert azért van jópár ház ahol ezen a téren is hiányosságok vannak. Ha ez rendeződött következő lépésként neki lehet futni a többi egyeztetésnek.

**Sári László polgármester**

Van-e kérdés, észrevétel? Amennyiben nincs, akkor az 5.§-ban tett módosításokkal együtt, ki az, aki elfogadja rendeletet?

Sári László igen

Forgácsné Román Rita igen

Fónad István igen

Prokaj Milán igen

Burai József igen

Nagy Ferenc igen

*A képviselő testület egyhangú név szerinti szavazással (hat igen szavazattal) az alábbi rendeletet fogadta el:*

**Kerecsend Község Önkormányzata Képviselő-testületének**

**3/2023. (III.27.) önkormányzati rendelete**

**a közterületek elnevezéséről, a házszámozás megállapításáról, valamint a házszám- és utcanév táblák elhelyezésének rendjéről**

**6. napirendi pont**

**Sári László polgármester**

A szociális rendelet módosítása vált szükségessé, átadom a szót jegyző kisasszonynak.

**dr. Szász Kata jegyző**

2023. január 1.-től a *mindenkori öregségi nyugdíj minimum* kifejezés megszűnt létezni, helyette azt az új kifejezést kell alkalmaznunk, hogy *szociális vetítési alap*. Emiatt vált szükségessé a szociális ellátásokról szóló rendelet. Minden más tartalmi rész marad, ezt a kifejezést kell módosítani 5 helyen.

**Sári László polgármester**

Aki így elfogadja módosítást, kérem szavazzon!

Sári László igen

Forgácsné Román Rita igen

Fónad István igen

Prokaj Milán igen

Burai József igen

Nagy Ferenc igen

*A képviselő testület egyhangú név szerinti szavazással (hat igen szavazattal) az alábbi rendeletmódosítást fogadta el:*

**Kerecsend Község Önkormányzata Képviselő-testületének**

**10/2022 (XII.19.) önkormányzati rendelete**

**a szociális ellátásokról szóló 11/2021. (X.25.) önkormányzati rendelet módosításáról**

**7. naprendi pont**

**Sári László polgármester**

Következő napirendi pontunk mini bölcsődei térítési díjakról szóló rendelet megalkotása.

**dr. Szász Kata jegyző**

Ez egy új rendelet, mivel eddig mini bölcsőde nem működött a településen és a családi bölcsődei térítési díjait, nem volt kötelező rendeletbe szabályozni, a mini bölcsődénél, viszont már rendeletben szükséges szabályozni. Ennek a kötelezettségnek eleget téve alkottam meg ezt a rendelet javaslatot bölcsőde vezető asszonnyal együttműködve.

**Sári László polgármester**

Kérdés, észrevétel ezzel a napirenddel kapcsolatban van-e? Amennyiben nincs, szintén névszerinti szavazást kérnék!

Sári László igen

Forgácsné Román Rita igen

Fónad István igen

Prokaj Milán igen

Burai József igen

Nagy Ferenc igen

*A képviselő testület egyhangú név szerinti szavazással (hat igen szavazattal) az alábbi rendeletet fogadta el:*

**Kerecsend Község Önkormányzata Képviselő-testületének**

**5/2023. (III.27.) önkormányzati rendelete**

**a mini bölcsődei ellátás igénybevételéről és a fizetendő térítési díjakról**

**8. napirendi pont**

**Sári László polgármester**

A Berekerdő óvoda beiskolázási terve a következő napirendi pontunk. Átadnám a szót Barna Erika óvodavezetőnek.

**Barna Erika óvodavezető**

Vezetői ciklusomra szól a továbbképzési program, ez egy 5 éves program, és ennek a melléklete minden nevelési évben a beiskolázási terv. A pedagógusoknak 7 évente kötelező vagy egy 120 órás kredites továbbképzést vagy szakvizsgát vagy más képzést elvégezni. A következő nevelési év tervébe kérte a felvételét az egyik pedagógus, aminek anyagi vonzata is van. Ő szakvizsgával szeretné kiváltani ezt a 7 éves periódust, drámapedagógia vagy meseterápia területén. Utoljára kb. 10 éve volt olyan képzés, aminek anyagi vonzata lett volna, mert általában az Oktatási Hivatal által szervezett képzéseken vettünk részt. Ez a képzés az Eszterházy Károly Katolikus Egyetemen indul. Ez pedagógus eddig is vezette a drámapedagógia tehetségműhelyt az intézményünkben. Kiemelt prioritást élvez a mozgás, beszéd és a mentálhigiéné fejlesztése az intézményünkben. Helyettesítést nem igényelne, mert szombati napokon lennének a képzések, viszont támogatást kérne a felvételéhez. A féléve 180. 000 Ft-ba került, melynek általában 80%-át szokta finanszírozni a fenntartó. Ha a fenntartói finanszírozás megtörténik, akkor tanulmányi szerződést szoktunk kötni a pedagógussal, 80%-os támogatottság esetén ez 5 év szokott lenni, miután megszerzi a diplomáját, tehát 2 + 5 év. Ez a pedagógus 15-20 éve a nevelőtestület tagja és eddig még nem vett igényben és nem kért semmilyen támogatást a tanulmányaihoz.

**Sári László polgármester**

Mikor indulna a képzés?

**Barna Erika óvodavezető**

Augusztusban kell jelentkezni és ha sikeres felvételt nyer, akkor szeptember 1.-től.

**Sári László polgármester**

Lehetséges-e olyan határozatot hozni, hogy a beiskolázási tervet elfogadjuk, de a támogatás mértékéről később döntünk, legalább még egy testületi ülést várjunk ki? Az ok ami miatt így gondolom, hogy a hónap végéig nagyjából látni fogjuk mi az amit fel tudunk használni.

**dr. Szász Kata jegyző**

Úgy lenne mód, hogy határozatban elfogadnánk a beiskolázási tervet, de a Bukta Sándornét kihagynánk belőle.

**Sári László polgármester**

Meddig van idő dönteni?

**Barna Erika óvodavezető**

Március 15-ig kell elkészíteni és a képviselő-testületnek a következő ülésen kell elfogadnia.

**Sári László polgármester**

Úgy gondolom, akkor ezt a napirendi pontot halasszuk a következő testületi-ülésre.

**dr. Szász Kata jegyző**

A következő soros ülés április 24.-e. Ha indokolt, akkor közben egy rendkívüli ülés keretében is megtárgyalható.

**Sári László polgármester**

Én bízom benne, hogy a lehetőségekhez mérten maximális mértékben tudjuk támogatni ez a dolgot és fogjuk is támogatni, de a mértékéről én most még nem döntenék.

**Barna Erika óvodavezető**

A legtöbb képzés az őszi időszakban vagy jövő tavasszal valósul meg, tehát nincs késő az elfogadáshoz. A többi képzésnek nincs is anyagi vonzata, mert az OH-on keresztül érhetőek el, vagy olyan szerveknél, ahogy csekély utazási költséget kell fizetnünk.

**Sári László polgármester**

Azt javaslom, hogy halasszuk a napirendet a következő testületi-ülésre?

*A képviselő testület egyhangú döntéssel elhalasztotta a napirendet.*

**9. napirendi pont**

**Sári László polgármester**

A Kerecsendi Magyary Károly Általános Iskola átszervezéséhez kapcsolódóan kaptunk dokumentumot véleményezési eljárásra. Ahogy az intézményvezetővel egyeztettünk, itt 2 dolog kerülne ki a pedagógiai programból, egyik a nemzetiségi nevelési oktatás, illetve a középsúlyos tanulók képzése.

**dr. Szász Kata jegyző**

Annyi kiegészítést szeretnék tenni, hogy a nemzetiségi nevelés azért kerül ki, hogy ne csak a nemzetiségi etnikumhoz tartozó diákok kerüljenek felvételre. A középsúlyos tanulok oktatása pedig amiatt mert pedagógusok nem képzettek ahhoz, hogy ezt vállalják. Ezek a gyermekek így ilyen speciális iskolában kerülnének, amely az ő képzésüket tűzi ki célul. Olyan pedagógusokat alkalmaznak, akik rendelkeznek megfelelő képzettséggel. Az iskolában oktatott Roma népismeret tárgy megmarad, választható tantárgyként. Azért sem kerülhet ki, mert aki oktatja az oktatja a rajzot is és ezzel együtt van meg a megfelelő óraszám.

**Sári László polgármester**

Kérdés van-e? Amennyiben nincs, akkor kérnék erről egy szavazást, ha ezt így elfogadja a testület!

*A képviselő testület egyhangú szavazással (hat igen szavazattal) az alábbi határozatot fogadta el:*

 **25/2023. (III.27) határozata**

Kerecsend Község Önkormányzatának Képviselő-testülete megtárgyalta és elfogadta a Kerecsendi Magyary Károly Általános Iskola átszervezésére vonatkozó javaslatot, mely alapján az fent megjelölt iskola szakmai alapdokumentumában lévő „nemzetiségi nevelés-oktatás (magyar nyelvű roma/cigány nemzetiségi nevelés-oktatás)” köznevelési feladat törlésre kerül.

Határidő: 2022.03.31.

Felelős: dr. Szász Kata jegyző

**10. napirendi pont**

**Sári László polgármester**

A szociális tűzifa támogatás pályázat benyújtásáról kellene döntenünk, ez a 2023. évről szól. Úgy gondolom a BM jól átgondolta, hogy előrehozta. Múlt évben későn született döntés és nehezen is sikerült teljesíteni - az időjárási viszonyok miatt – hogy meg tudjunk felelni a pályázatban kiírtaknak. 552 erdei m3 fára adhatjuk be a pályázatot. Be is adnánk és meglátjuk mennyit ítélnek meg nekünk. A határozati javaslatot mindenki megkapta, van-e kérdés?

**dr. Szász Kata jegyző**

Annyi kiegészítést tennék, hogy ez a 552 m3 több, mint amire az előző évben lehetőség volt, reméljük idén a 373 m3-nél kicsit több kerül megállapításra.

**Sári László polgármester**

Ha nincs kérdés, akkor szavazzunk a pályázat benyújtásáról. Aki egyet ért, kérem, tegye fel a kezét!

*A képviselő testület egyhangú szavazással (hat igen szavazattal) az alábbi határozatot fogadta el:*

 **26/2022. (III.27) határozata**

Kerecsend Község Önkormányzatának Képviselő-testülete úgy határozott, hogy pályázatot nyújt be a települési önkormányzatok szociális célú tüzelőanyag vásárlásához kapcsolódó támogatás igénybevételére.

A tűzifa beszerzéséhez az Önkormányzat önerőt nem vállal, a szociális célú tűzifa támogatásban részesülő személytől ellenszolgáltatást nem kér. A Képviselő-testület megbízza dr. Szász Kata jegyzőt, hogy gondoskodjon a pályázat április 28.-ig történő benyújtásáról.

Határidő: április 28.

Felelős: dr. Szász Kata

**11. napirendi pont**

**Sári László polgármester**

Egyebekben az első előterjesztés a Berekerdő óvoda körzethatárának megállapítása. Kiosztásra került a határozati javaslat. A Berekerőd Óvoda körzethatárának megállapítása Kerecsend Község közigazgatási területe. Van-e kérdés ezzel kapcsolatban?

**dr. Szász Kata jegyző**

Ez egy olyan adatszolgáltatás, amit 2 évente kell megtennie az adott önkormányzatnak.

**Barna Erika óvodavezető**

Vannak nem Kerecsendi lakosú gyermekek is, de őket csak akkor vehetem fel, ha minden óvodaköteles Kerecsendi gyermeket felvettem és elláttam és marad férőhely kapacitásom, vagy szabad férőhelyem.

**Sári László polgármester**

Van-e kérdés? Amennyiben nincs, kérem, szavazzunk! Aki elfogadja, hogy javaslatot, tegye fel a kezét!

*A képviselő testület egyhangú szavazással (hat igen szavazattal) az alábbi határozatot fogadta el:*

 **27/2022. (III.27) határozata**

Kerecsend Község Önkormányzatának Képviselő-testülete az Önkormányzat által fenntartott Berekerdő Óvoda felvételi körzetét az alábbiak szerint állapítom meg:

a Berekerdő Óvoda (3396 Kerecsend, Arany János u. 2.) felvételi körzete:

Kerecsend Község közigazgatási területe

A Képviselő-testület megbízza dr. Szász Kata jegyzőt, hogy a nemzeti köznevelésről szóló törvény végrehajtásáról szóló 229/2012. (VIII.28.) Korm. rendelet 22 § (1) bek. alapján a körzethatárok közzétételéről gondoskodjon.

Határidő: 2022.03.31.

Felelős: dr. Szász Kata jegyző

**Sári László polgármester**

Még egy előterjesztésünk van, a doktor úr fordult hozzánk egy kéréssel.

**dr. Szász Kata jegyző**

Olyan ügyben keresett meg a mai nap folyamán a doktor úr, hogy neki fel kellene emelni napi 4 órára a rendelési idejét, hogy megkapja azt a bértámogatást, amire pályázott. Ez így heti 20 óra lenne, ebből 5 óra prevenció és így változnának a rendelési idők is. Így a hétfői napon lenne 9-12 óráig, a hét többi napján 11 -15 óráig. Emiatt a feladatellátási szerződés módosítása vált esedékessé.

**Forgácsné Román Rita alpolgármester**

A doktor úr mentalitása is változik, ha mi ezt a napi plusz 1 órákat megadjuk neki?

**Burai József képviselő**

Elvileg 15 óráig rendel, de 14 órakor már nem nagyon lehetett bemenni.

**Elekné Román Katalin VFE programvezető**

Nagyon sokan jönnek hozzánk panasszal és a gyógyszerkiváltásnál is tapasztaljuk, hogy nem csak az a probléma, hogy a doktor úr a rendelési idő utolsó harmadában már nem szívesen fogad beteget, de valamilyen oknál fogva a gyógyszertár nyitva tartása és a rendelési idő nem esik egybe. Sokszor a recept sincs jól megírva és gyógyszertár sincs már aznap, így mire tisztázódik a helyzet eltelik 2 nap. A gyógyszerész is panaszolta, hogy ez számára is nehézség és jövedelem kiesést is jelent, miközben a gyógyszertár nekünk fontos. Ha doktor úrnak kérése van, akkor esetleg nekünk is lehet kérésünk, hogy ez essen egybe, ez szerencsés lenne. A doktor úr arra hivatkozott a gyógyszerésznek, hogy Kompolton is rendel, de Kompolton egész nap nyitva van a patika.

**Burai József képviselő**

Mikor számol be?

**dr. Szász Kata jegyző**

Igen, van beszámolási kötelezettsége, ha jól emlékszem a munkatervben május vagy június van megjelölve, természetesen ezt előrébb is hozhatjuk, a munkatervet lehet módosítani. Amennyiben ez elfogadásra kerül, a holnapi nap folyamán átadom doktor úrnak a határozatot, előtte pár kéréssel fogok én is felé fordulni.

**Sári László polgármester**

Hozzátenni azokat a panaszokat is, amik már írásban benyújtásra kerültek.

**Burai József képviselő**

Ebben egy kivetnivaló van. Ha szavazunk is ma, ő szinte azonnal megkapja a kérésére a választ, itt meg ami eddig elhangzott és panaszt tettek, nem tapasztaltak sok változást.

**Sári László polgármester**

Holnap nyilván, ha sor kerül a beszélgetésre akkor fel lesz szólítva, hogy rendeljen a szerződésben foglaltak szerint.

**Elekné Román Katalin VFE programvezető**

Nem tudom, az észrevevődik-e, hogy folyamatosan szivárognak el a körzetből. Én a családmentorokon keresztül tapasztalom, hogy a kisgyemekeseket folyamatosan viszik el a panaszok miatt, és ez a praxis fenntartását veszélyezteti.

**Sári László polgármester**

Felnőtt lakosság körében kerültek vissza kártyák és azt kell mondjam, hogy lakosságszám arányban még így közel 1700 kártya van, tehát ez a körzet még így is nagy. Nagyon nehéz így, hogy vegyes körzet és nincs gyerekorvos. Egy járványos időszakban 100 beteg is lehet naponta és ezt 3-4 órás rendelési idő alatt ellátni, hát ki lehet számolni mennyi idő jut egy betegre.

**dr. Szász Kata jegyző**

A holnap nap folyamán meg tudom érdeklődni, hogy jelenleg mennyi kártya van.

**Nagy Ferenc képviselő**

A kártyák után kapja a pénzt?

**dr. Szász Kata jegyző**

Igen. Ezt a rendelési időt is azért szeretné meghosszabbítani, hogy bértámogatást tudjon igényelni.

**Sári László polgármester**

Úgy kellene határozatba foglalni, hogy mi alkalmazkodunk, de akkor teljesítse a szerződésben foglalt rendelési időt.

**dr. Szász Kata jegyző**

Úgy szeretném megfogalmazni a határozatban is, hogy támogatja a képviselő testület, de az lenne a kérés, hogy a rendelési idő legyen betartva.

**Elekné Román Katalin VFE programvezető**

A patika nyitva tartását is meg kellene vitatni.

**Barna Erika óvodavezető**

Kedden van délután nyitva, a többi napokon délelőtt.

**Sári László polgármester**

A másik a praxisközösség. Ami az előző orvosnál nem volt megoldott a helyettesítés, most legalább ez megoldódik.

**Nagy Ferenc képviselő**

Nem tudom van-e arra valamilyen szabály, hogy a doktor úr átmegy a patikába és azt nézi kinek milyen gyógyszer van felírva és a helyszínen változtatja meg a felírt gyógyszert. Azt a gyógyszert változtatja, meg amit Egerben írtak fel. Lehet ezt egyáltalán?

**dr. Szász Kata jegyző**

Az igazat megvallva nem tudom, de ez is a kérdések közt lesz.

**Barna Erika óvodavezető**

Azt éppen ellenőrizheti, hogy kiváltotta-e a beteg a gyógyszert.

**dr. Szász Kata jegyző**

Olyan lehetséges, hogy felírásra kerül egyféle gyógyszer, de az épp a patikába nem elérhető és ajánl a patikus egy azonos hatóanyagú gyógyszert, ami beszerezhető. Azért nem tudok erre választ adni, hogy az orvos megváltoztathatja-e a gyógyszert ott a helyszínen.

**Nagy Ferenc képviselő**

Állítólag az orvosoknak rendeletbe van foglalva, hogy nem vizsgálhatják meg közelről a beteget. Erről mit lehet tudni? Ez igaz?

**Sári László polgármester**

Ezek olyan kérdések, amiket jó lenne leírni. Joggal képezheti a kérdezz-felelek tárgyát ez is, csak akkor legyen leírva az is, hogy mikor történt.

**dr. Szász Kata jegyző**

Továbbítani fogom ezeket kérdéseket. Jobb lenne, ha az a beteg írná le akivel ez történt, mint a legutóbb is, hogy ambuláns lappal tudta a beteg igazolni, hogy mi történt. Azt is meg kellene jelölni mikor történt az eset, mert így meg tudom kérdezni az asszisztenst is, hogy ténylegesen mit látott, hogy történt az eset.

**Sári László polgármester**

Minden panaszt, ami beérkezik vizsgálni kell, mint legutóbb is, hogy az írott panasz mellé csatolva lett az ambuláns lap is, így együtt került kivizsgálásra a probléma.

**Fónad István képviselő**

Tudom, hogy doktor úrnak sürgős ez, mert a TOP-os pályázatok április 1-től vannak. Nekem is fenntartásaim vannak, nagyon sok panaszt kapok, hogy a rendelési idő vége előtt egy órával már úgy mondja a doktor úr a betegeknek, hogy hamarabb kellett volna jönni. Ha azt mi most elfogadjuk akkor az tudja, hogy a képviselők közül én igenis be fogok menni és ellenőrizni fogom, hogy tartja-e magát a szerződéshez. Ha nem úgy lesz, akkor következményei lesznek. Ne jöjjön vissza ez a panasz sorozatosan. A jó szándék bennünk megvan ezzel kapcsolatban.

**dr. Szász Kata jegyző**

Rendben és köszönettel is veszem, ha valaki időt és energiát fordít rá.

**Prokaj Milán képviselő**

Polgármester úr, a korábbi ülésen tárgyalt panaszok át lettek adva a doktor úrnak? Mi volt az eredmény? Mi volt a fogadtatás?

**dr. Szász Kata jegyző**

Még nem adtam át. Bevártam egy panaszt, amit ambuláns lappal igazoltak, illetve a testületi ülés jegyzőkönyvét is és egyszerre kerül a doktor úr elé.

**Sári László polgármester**

Van felügyelő szerv is, oda is lehet fordulni, ha valaki panasszal akar élni.

Amennyiben nincs több kérdés, észrevétel akkor szavazzunk arról, hogy a módosítást támogatjuk. A határozatba az önkormányzat részéről az ellenőrzés lehetőségét belefoglaljuk?

**dr. Szász Kata jegyző**

Belefoglalhatjuk, hogy a rendelési idő betartását az önkormányzati képviselők ellenőrizhetik.

**Sári László polgármester**

Akkor szavazzunk! Ki az, aki támogatja?

*A képviselő testület szavazással (négy igen, 1 nem és 1 tartózkodó szavazattal) az alábbi határozatot fogadta el:*

 **28/2022. (III.27) határozata**

Kerecsend Község Önkormányzatának Képviselő-testülete megtárgyalta és elfogadta a Kerecsendi vegyes háziorvosi körzetben háziorvosi tevékenységre és a praxis átvételről szóló Feladat-Ellátási Szerződés 1. számú módosítását, azzal a kikötéssel, hogy a Képviselő-testület tagjai kérik a kijelölt rendelési idő megtartását, melyet ellenőrizni fognak.

Határidő: 2022.03.31.

Felelős: dr. Szász Kata jegyző

**Sári László polgármester**

Egyebekben még valakinek kérdés, észrevétel?

**Fónad István képviselő**

A 3-as út mellett szörnyű az a szemét mennyiség, és ezt látják akik végigmennek arra és ez alapján ítélik meg a falut. Az a szemét onnan nem fog eltűnni, azzal nekünk kell valamit kezdeni. Korábban volt tavasszal település takarítás, hoztak konténert, meg lehetett így oldani. Ez így ilyen formán már nem került megszervezésre.

**dr. Szász Kata jegyző**

Nincs is rá lehetőség.

**Fónad István képviselő**

De többen vagyunk úgy a faluba, hogy vállalkozók, magánszemélyek, kifizetjük a kukát. Nem lehetnek egy kérvénnyel fordulni az illetékesekhez, hogy legalább egy konténer oda kerüljön? A másik, amit látok, hogy ahol nagy a bozót, az vonzza magával a szemetelést. Ha tisztább lenne ott a terület, kevesebb szemét is lenne. Az utolsó ház az pl. kihez tartozik?

**Nagy Ferenc képviselő**

Tavaly előtt mentek el abból a házból, otthagytak mindent ahogy van.

**Fónad István képviselő**

Akkor hivatalos úton el kellene indítani a takarítás költségét ráterhelni az ingatlanra.

**Sári László polgármester**

Az új közfoglalkoztatási tervbe benne is van, hogy ezeket az illegális hulladéklerakók felszámolását ezt elkezdjük, nyilván a lehetőségeinkhez mérten. Amit lehet zsákokban a kukásautóval elszállítatjuk, a többit meg ezzel a 1m3-es lehetőséggel próbáljuk megoldani.

**Fónad István képviselő**

A térfigyelő kamera rögzít valamit, hogy ki viszi azt oda?

**Sári László polgármester**

Rögzít, és lehetne elindítani eljárást ismeretlen tettes ellen, de ha éjszaka történik annyi látható, hogy egy sötét ruhás alak viszi oda a szemetet.

**dr. Szász Kata jegyző**

Településszinten a lomtalanítás megszűnt. Tavalyi évben Demjén részéről lett megkeresve a hulladékszállító és teljesen elutasító volt. Amire lehetőség van, hogy minden olyan ingatlan tulajdonosnak, aki fizeti a hulladék szállítás díját, az kérheti és fél évente, vagy évente egy előre egyeztetett időpontban kijönnek és elszállítják a hulladékot. Nyilván nem mindent visznek el. Nem tudom ez mennyire működik, de létezik olyan oldal, hogy hulladékradar. Ez egy honlap, ahova képpel, koordinátákkal be lehet jelenteni, ha magánterületen van ez a hulladék lerakat. Elvileg kivizsgálják, mert a legnagyobb probléma, hogy a hulladékos esetek kormányhivatali hatáskörben vannak.

**Sári László polgármester**

Az eljárást el kell mindenképp kezdeni.

**Schönberger Csaba Jakob NNÖ elnök**

Április 1-től még jobban szigorodik a rendszer, még jobban figyelnek a szétválogatásra.

**Fónad István képviselő**

Egerbe a hulladékudvarba Kerecsendi lakos lakcímkártyával igazolva, vihet be hulladékot. Én is oda vittem be elektronikai hulladékot, üveget.

**Forgácsné Román Rita alpolgármester**

Vinni kell negyedéves befizetett csekket.

**Prokaj Milán képviselő**

Hasonló problémát szeretnék felvetni, mint Fónad képviselő úr, saját tapasztalat és lakossági panasz alapján. Házszámot nem tudok pontosan, a Fő út felső részéről lenne szó. Oda anno egy család, nem tudom mikor és akkor éppen milyen aktuális integrációs maszlag által oda lett telepítve évekkel ezelőtt. Tehát ezzel a lakóközösségnek okoztak kellemetlen napokat, pillanatokat. Most ez a család onnan elkerült, a szemetjük az ott maradt. Kérdezem én, ha már milliárdok jönnek erre a településre az integrációs program keretén belül, nem-e lehetne valami normális dolgot csinálni belőle? Miért kell ennek a falunak elviselni azt, hogy egyes emberek kitalálják az alvégben a Jelenléti Pontokon, hogy ide meg oda betelepítünk bajos családokat, tönkretéve ezzel a faluképet, aztán meg otthagyva. Az lenne a kérdésem, hogy akarunk-e még ennek a falunak a jövőben olyan víziót nyújtani, hogy a normális emberek is jól tudják itt magukat érezni? Vagy pedig ennyi lesz a jövőképünk, hogy áramlik ide ez a semmilyen pénz és nem látunk belőle semmit? Engem nem érdekel mit osztanak szét, patkánymérget kap minden második család, aki éppen odaér. Valós dolgokkal kellene foglalkozni, jelenleg pedig azzal, hogy mit lehet kezdeni a felvégben azzal az ingatlannal? Az még egy normális falurész lenne, ha nem lenne tönkretéve egyesek által.

**dr. Szász Kata jegyző**

Abban az ingatlanban laknak?

**Prokaj Milán képviselő**

Nem laknak.

**Fónad István képviselő**

Egy dolgot vállalok, hogy bemegyek a Földhivatalba és betekintési lapon meg tudom nézni ki a tulajdonos. A kert végét meg szeretném venni.

**dr. Szász Kata jegyző**

A tulajdoni lapot mi le tudjuk kérni, itt az a helyzet, hogy az, hogy ki költözzön be a szomszédos ingatlanba azt megtiltani nem tudjuk.

**Prokaj Milán képviselő**

Igen ezt értem. Azoknak az embereknek nem szabadna teret adni, hogy minden csinálhassanak a faluban, akik ezt elindították.

**dr. Szász Kata jegyző**

Abba hogy kinek adnak el ingatlant vagy ki kinek ad bérbe, abba nekünk hatáskörünk nincs. Akkor tudunk kihívni hatóságot, ha adott esetben közegészségügyi kockázat merül fel.

**Fónad István képviselő**

Ezzel az ingatlannak kertszomszéd vagyok és azt meg lehetne tenni, hogy a szomszédok írunk egy panaszt az önkormányzat felé és az önkormányzat továbbítja az építési hatóság felé, mert egyébként azt ingatlan életveszélyes, és az építésügyi hatóság kényszerbontást rendeljen el. Mert onnantól kezdve, legalább el lenne onnan takarítva az koszfészek.

**dr. Szász Kata jegyző**

Kényszerbontást lehet kérni. Szemlére kijönnek a hatóságtól, de ez időbe telik. Azt követően az ellenőrzés a kormányhivatal részéről folyamatos, de lassú. De ez eljárást el lehet indítani.

**Prokaj Milán képviselő**

Mindenképp indítsuk el, mert ezzel nem fog történni semmi, tehát akik lefelé integrálják a falut, azok nem fogják fölfelé, nem ez a szándék.

**dr. Szász Kata jegyző**

Ez a Fő utca 42. szám?

**Fónad István képviselő**

Tudjuk ki a tulajdonos?

**Schönberger Csaba Jakob NNÖ elnök**

Igen tudjuk, de az állam is jogosult, mert hitel is van és intézetis volt a feleség így a gyámhatóság is érintett.

**Prokaj Milán képviselő**

Induljon el mindenképp az eljárás.

**Burai József képviselő**

Csak egy kérdésem lenne, hogy mit szóltok az iskolával szemben lévő házhoz?

**Schönberger Csaba Jakob NNÖ elnök**

Ők csak építkeznek ahogy tudnak.

**Burai József képviselő**

Ott egy szép iskola, orvosi ház és ott van az a ház is. Ott nem romák laknak?

**Schönberger Csaba Jakob NNÖ elnök**

Nem romák és csinálják is a házat, csak nem nagyon haladnak.

**dr. Szász Kata jegyző**

Az ingatlan a Fő utca 42. szám.

**Sári László polgármester**

Akkor tegyük már rendbe, hogy mit lehet kezdeni ezzel a helyzettel?

**dr. Szász Kata jegyző**

Az építésügyi hatóságnak tudom jelezni jókarbantartási ügy keretében, hogy balesetveszélyes épület. A mi részünkről azt kellene tenni, hogy sárga szalaggal körbe kellene keríteni. Én ezt bejelentem és majd ők jönnek ki szemlére, ahol nekem is ott kell lenni. Ők kötelezik a tulajdonost, és ha nem elérhető a tulajdonos, akkor, ha jól tudom, ők megcsinálják a bontást.

**Forgácsné Román Rita alpolgármester**

A végére csak annyit szeretnék, hogy küldtem mindenkinek emailt és szeretném a támogatásotokat kérni, hogy egy összefogás keretében egy kis díszítés induljon el valamilyen formában, nem kérek anyagi támogatást, csak egy jelzés, hogy propagáljátok és ha lehetőségetek van, támogassátok a szervezeteitekben és baráti köreitekben. Köszönöm szépen.

**Sári László polgármester**

Amennyiben nincs több kérdés, észrevétel, az ülést bezárom. Köszönöm mindenkinek a mai munkát.

kmf.

 Sári László dr. Szász Kata

 polgármester jegyző